Jon Andoni Goikoetxea

Jon Andoni Goikoetxea Lasa, nado en Pamplona o 21 de outubro de 1965, é un exfutbolista español, que xogaba como extremo e lateral dereito. Considerado un dos mellores extremos españois da súa época, destacou nas filas de Osasuna, Real Sociedad, FC Barcelona e Athletic Club. Foi 36 veces internacional coa selección española, coa que disputou o Mundial de 1994.

 Traxectoria 
Formado na canteira de Osasuna, debutou co primeiro equipo na Copa do Rei na tempada 1984/85, tres días despois do seu 19º aniversario.

Subiu definitivamente ao primeiro equipo na tempada 1985/86 e durante os seguintes tres anos acadou os 119 partidos e 25 goles co club navarro. O seu gran rendemento, sobre todo durante a campaña 1987/88, na que Osasuna rematou o campionato de liga na quinta posición, sendo o máximo goleador do equipo con 11 goles, valeulle a súa fichaxe polo Barcelona en 1988. O club catalán cedeuno á Real Sociedad por dúas tempadas como parte do pago ao club vasco das fichaxes de Bakero, Begiristain e López Rekarte. Xogou un total de 94 partidos oficiais co equipo txuriurdin , co que marcou 13 goles.

Regresou ao Barcelona para a tempada 1990/91 e foi un xogador clave no primeiro título de liga do chamado "Dream Team", sendo elixido nalgunhas votacións como o mellor xogador do campionato. Militou durante catro tempadas no Camp Nou, gañando catro ligas, e xogou a histórica final da Copa de Europa 1991-92, que o seu equipo conquistou diante da Sampdoria.

Ao final da tempada 1993/94 e, despois de que a súa participación no equipo se vira reducida, foi traspasado ao Athletic Club, nun troco por Eskurza. Rendeu a bo nivel durante tres tempadas no club bilbaíno, pero quedou sen apenas minutos na tempada 1996/97. Xogou un total de 112 partidos coa camiseta branca e vermella, coa que marcou un gol.

En marzo de 1998, despois de case seis meses sen actuar co equipo vasco, trasladouse ao Xapón para xogar no Yokohama Marinos da J. League, adestrado por Xabier Azkargorta e onde coincidiu co seu excompañeiro Julio Salinas. Militou no equipo nipón ata decembro de 1998, cando regresou á súa Navarra natal. Pouco despois, en xaneiro de 1999, volveu ao seu primeiro club, Osasuna, desta vez na Segunda División, onde pechou a súa carreira deportiva ao remate desa mesma tempada.

Uns anos despois da súa retirada como futbolista pasou a formar parte do equipo técnico de Osasuna, como segundo adestrador do Kuko Ziganda no equipo xuvenil primeiro, e máis tarde no filial e no primeiro equipo. Tamén xogou no equipo de fútbol indoor do FC Barcelona..

Na tempada 2009/10 foi segundo adestrador de Ziganda no Xerez. Entre xaneiro e xuño de 2017 ocupou o cargo de director deportivo de Osasuna.

 Selección nacional 
Internacional coa selección española sub-20, en 1985 proclamouse subcampión mundial da categoría na Copa do Mundo celebrada na Unión Soviética. Posteriormente foi 13 veces internacional coa selección sub-21.

Debutou coa selección española absoluta en 1990, nun amigable contra o Brasil en Xixón. Foi convocado por Javier Clemente para o Mundial de 1994, nos Estados Unidos, onde tivo unha boa actuación, marcando dous goles, un contra Corea do Sur e outro contra Alemaña. Xogou o seu último encontro internacional en febreiro de 1996, nun amigable ante Noruega.

 Notas 

 Véxase tamén 

 Ligazóns externas 
 Datos do xogador coa selección española .
 Datos do xogador no sitio web oficial do Athletic Club .
 Reportaje sobre o xogador en Fiebre Maldini .

Categoría:Nados en Pamplona
Categoría:Nados en 1965
Categoría:Futbolistas de Navarra
Categoría:Xogadores do CA Osasuna B
Categoría:Xogadores do CA Osasuna
Categoría:Xogadores da Real Sociedad
Categoría:Xogadores do FC Barcelona
Categoría:Xogadores do Athletic Club de Bilbao
Categoría:Xogadores do Yokohama F. Marinos
Categoría:Xogadores da selección de fútbol de España sub-19
Categoría:Xogadores da selección de fútbol de España sub-21
Categoría:Xogadores da selección de fútbol de España
Categoría:Xogadores da selección de fútbol do País Vasco
Categoría:Directores deportivos de España